Arius lacus
Arius lacus, vulgo Hāmūn (Afganice هامون ډنډ, Persice دریاچه هامون), est lacuum salsorum et locorum uliginosorum systema, in Drangiana vel Segestania regione antiqua et nunc partim in Irania (in provincia Segestania et Baluchistania) et partim in Afghania situm. Multa flumina per delta in Arium lacum effunduntur et tempore eluvionis vernae unus lacus exstat, cuius area usque ad 50 milia chm2 est (sed altitudo circa 1–1,5 m); aliis autem temporibus anni in tria vel quattuor lacus et multas paludes Arius dissipatur. Etymander fluvius est accolarum Arii maximus.